## La Conselleria d’Indústria exigirà que la nova Llei d’indústria del Govern central responga a les particularitats del teixit industrial valencià i s’assignen els recursos adequats

*** El secretari autonòmic d’Indústria s’ha reunit amb els representants dels principals sectors industrials**

El secretari autonòmic d’Indústria, Comerç i Consum, Felipe Carrasco, s’ha reunit amb els representants dels principals sectors industrials de la Comunitat Valenciana per a analitzar el Projecte de llei d’indústria que ha aprovat el Govern central i ha de ser debatut en el ple de les Corts Generals.

D’esta manera, la Conselleria, a més d’arreplegar les reivindicacions dels sectors productius valencians per a incorporar les seues observacions a les polítiques que desenrotlla la Generalitat, podrà donar suport a estes demandes davant del Govern d’Espanya respecte a la nova Llei d’indústria.

Segons ha assenyalat Felipe Carrasco, “la Generalitat exercirà un paper clau en la defensa dels interessos dels sectors industrials de la Comunitat Valenciana davant del Govern central en el marc del Projecte de llei d’indústria i autonomia estratègica. La finalitat és garantir que la normativa responga a les particularitats del teixit industrial valencià i que s’assignen els recursos adequats al seu desenrotllament”.

El secretari autonòmic d’Indústria, Comerç i Consum ha garantit als representants empresarials que “la participació de la Generalitat en la Conferència Sectorial d’Indústria i Pime, prevista en la llei, s’emprarà per a defendre les seues propostes i assegurar que les necessitats específiques de la indústria valenciana siguen considerades en el disseny de les estratègies industrials nacionals”.

Així mateix, ha afegit que “durant la tramitació del Projecte de llei en les Corts Generals, el Govern Valencià presentarà diferents esmenes i propostes relacionades amb l’accés als fons de reindustrialització, incentius per a sectors clau en la regió o millores en el finançament de la modernització industrial. També més ajudes específiques als negocis i indústries afectades per les riuades del 29 d’octubre”.

**Projecte de llei d’indústria i autonomia estratègica**

El Projecte de llei d’indústria i autonomia estratègica presentat pel Govern espanyol el desembre de 2024 posa un gran èmfasi en els projectes estratègics per a la recuperació i transformació econòmica (PERTE) i en el finançament públic d’iniciatives industrials. “En esta línia, des del Govern Valencià s’assegurarà que sectors clau de la Comunitat, com la indústria ceràmica, l’automoció, l’agroalimentària o el sector tecnològic, puguen accedir a estos recursos, que, a més, són considerats ecosistemes industrials estratègics”, ha puntualitzat Felipe Carrasco.

Per a concloure, el secretari autonòmic ha recordat que, “en el marc d’esta llei, es va reclamar al Govern central inversions en el corredor mediterrani, fonamental per a l’exportació industrial; millores en ports i connexions ferroviàries que afavorisquen la internacionalització de les empreses valencianes; millores en zones industrials i *hubs* tecnològics, amb incentius per a la sostenibilitat ambiental; i programes específics de suport a la digitalització, finançament i reducció de càrregues burocràtiques per a les pimes industrials, per tal de garantir el seu accés als fons nacionals i europeus”.

Fecha: 29/01/2025